9 slim tuinmaakwenke wat geld en moeite spaar
JY LEES NOU 9 slim tuinmaakwenke wat geld en moeite spaar
Die lente is in die lug – en in die grond! Daar's nie 'n beter tyd om jou ­tuinhandskoene aan te trek nie. Beproef dié slim tuinmaakwenke – dit kan jou tyd, geld en frustrasie spaar.
Sitrus as beginner
Plant saailinge in suurlemoen- of ­lemoenskille. Steek gaatjies onderin vir dreinering en sit jou saadbeginmengsel in. Die skille biogradeer later en voed die grond.
Ter illustrasie. Foto: Instagram
Beter as 'n leë dop
Moenie leë eierdoppe weggooi nie – jy kan dit as potjies gebruik om saai­linge aan die groei te kry. Spoel die eierdoppe deeglik uit en plaas dit in 'n eierboks om droog te word.
Steek dan met 'n sosatiestokkie of steekpen gate in die onderkante en sit die grond en saad daarin. Wanneer die saai­linge genoeg gegroei het om uitgeplant te word, plant dit saam met die ­doppe. Dit sal kompos vorm en die grond 'n kalsium-inspuiting gee.
Toiletpapierbuise word van 'n bio­afbreekbare materiaal gemaak en is perfek vir gebruik in die tuin.
Vou bloot die kante van een punt van 'n buis binnetoe sodat die onderkant geseël is. Wanneer die grond en saai­linge in is, plaas die buis in 'n waterdigte houer en gooi dit goed nat.
Water uit wynbottels
Spoel 'n leë wynbottel deeglik uit. Vul dit met water, sit die kurk weer in (maak seker dis stewig) en druk 'n sosatiestokkie of steekpen deur die kurk.
Plaas die bottel onderstebo in jou plantpot. Die water sal stadig uitsypel en die grond klam hou op warm, droë dae of wanneer jy vir die naweek weggaan.
Nie net vir baba nie
Voer die bodem van plantpotte met babadoeke uit – met die absorberende kant na bo – voor jy potgrond byvoeg. Die doeke sal die grond help vog behou en keer dat water onder uitdrup. Dié plan is nuttig vir hang­mandjies en vlak potte.
Plaas 'n koffiefilterpapier onder die grond in jou pot om dreinering te vertraag. Water sal steeds uitkom, maar die grond sal meer tyd hê om dit te absorbeer.
Herwonne plastiekmelkhouers werk goed as spaarsame waterkanne. Herbenut gebruikte melkhouers deur 'n naald te verhit en dan gate in die doppie te steek sodat water vrylik kan deurvloei.
Die houers is een­voudig om te vul, te dra en mee nat te gooi, en jy kan die grootte van die gaatjies aanpas na wat die verskillende dele van jou tuin nodig het.
Ou plastiekmelkhouers kan ook gebruik word om kleiner buiteplante te isoleer en sodoende mini-­kweekhuise te skep. Knip bloot die bo- en onderkante van gebruikte melkhouers met 'n skêr af en plaas dit dan oor jou plante. Pak die houers vas met 'n bietjie grond om die kante.
Gebruik troetel- en ander diere jou tuin as toilet?
Plant plastiekvurke om hulle af te skrik. Dit lyk dalk 'n bietjie vreemd, maar die plastiektande sal beslis diere-indringers weghou.
Bronne: telegraph.co.uk, spaceshipsandlaserbeams.com, hobbyfarms.com, balconygardenweb.com, youtube.com, 17apart.com
Ons doen ons bes om goeie raad saam te stel, maar jy probeer dié wenke op jou eie risiko. Huisgenoot aanvaar nie verantwoordelikheid vir enige skade of besering wat daardeur veroorsaak is nie.